Skandica ry									XII pöytäkirja
Hallituksen kokous 12/10
Ke 18.8.2010 klo 17.30
Ravintola Bremer

Läsnä: Mari Mäkilä (pj), Kalle Keijonen (sihteeri), Anna Rantala, Mika Rauhala

1§ Kokouksen avaus
Puheenjohtaja Mari Mäkilä avasi kokouksen klo 17.48.

2§ Laillisuus ja päätösvaltaisuus
Totesimme kokouksen lailliseksi ja päätösvaltaiseksi.

3§ Esityslistan hyväksyminen
Kokouksen paikaksi muutettiin sateen vuoksi ravintola Bremer, muutoin esityslista hyväksyttiin muutoksitta.

4§ Edelliset pöytäkirjat
Kokouksen 11/10 pöytäkirja hyväksytään seuraavassa kokouksessa.

5§ Ilmoitusasiat
-kesätapaaminen: paikalla oli kymmenisen skandia sekä Marin isä. Kaikilla oli kivaa. Svarte Rudolfilla oli jokilaivaksi erikoisen edukas siideritarjous (Recorderligin mustikka-sitruuna 3,90), joten kaikilla oli entistä mukavampaa.
-ympäristövastaava: Ajatus ympäristövastaavan salkun perustamisesta heräsi viime lukukauden lopulla. Liina on osoittanut kiinnostusta tehtävään, nimittänemme hänet syksyn aikana. Ympäristövastaava huolehtii ympäristönäkökulman huomioonottamisesta Skandican päätöksenteossa ja toiminnassa.
-Nordistiristeily: Marraskuu on pikkujouluaikaa, joten risteily on varattava ajoissa. Perjantailähdöt ovat punaisia, mutta lauantailähdöt keltaisia. Harkitsimme myös torstaita, mutta taidamme lopulta kuitenkin panostaa perjantaihin, jotta kauempaa tuleville on helpompaa. Odotamme vastausta muilta ainejärjestöiltä. Pistämme niille vielä uutta viestiä.
-budjetin uusiminen: Budjetti heittää reilusti, mm. TYYltä tuli 200 e odotettua vähemmän tukea. Myös menoja on ollut liian vähän, joten meidän on esimerkiksi panostettava entistä enemmän vaikkapa sitsiruokiin ja muuhun syksyn toimintaan. Koska olemme jäljessä sekä menoissa että tuloissa, rukkaavat Anna ja Mari budjetin uusiksi. Uusi budjetti hyväksytään jäsenkokouksessa syksyllä.

6§ Posti
-Tiliotteet 6/10, 7/10 ja 8/10.
-postikortti Lissulta Brosta: Lissulla on ollut kivaa kesätöissä Ruotsissa.
-TYYltä avajaiskarnevaalien iltajuhlan lipunmyynnin ohjeistus ja haalarimerkit

7§ Talous
-Mari maksaa huomenna Skandican tilille 18 e kopiokortista.
-Pankin vaihdos on ajoitettava toimintavuoden vaihteeseen.

8§ TYYn avajaiskarnevaalien iltajuhla 2.9.
Lippuja on myyty tähän mennessä seitsemän. Laskimme tavoitettamme sadasta myydystä lipusta 50:een. Mari lähettää TYYn päässä asioita hoitelevalle Uusi-Oukarille närkästyneen sähköpostin, jossa kysymme, miksi pippalot ovat samana päivänä kuin pilttibileet. Ensi viikko lienee otollisinta lipunmyyntiaikaa. Sumplimme myyntivuorot jotenkin. Lissu tiedottaa vielä tapahtumasta.

9§ Oppiaineen syntymäpäivä
Asiasta ei ole kuulunut lisätietoja, mutta päivä on alkusyksystä.

10§ Ruissalo 30.8.
Tapahtuma Ruissalossa alkanee klo 17. Skandica tarjoaa makkaraa, vaahtokarkkeja ja limua, budjetti 30 e. Hallitus menee paikalle vähän ennen pilttejä ja tuutoreita.

11§ Peli-ilta ja hallituksen esittäytyminen 1.9.
Proffassa klo 18. Mari varaa kabinetin. Hallitus esittäytyy pilteille ja sitten pelaillaan lautapelejä.

12§ SyysStartti
Emme ole varmoja päivästä, 9.9.? Joka tapauksessa pidämme etkot Örkissä! Mika varaa Örkin, kun päivä on varma. Etkoilla tarjoamme sipsiä ja muuta pikkupurtavaa ja limua. Ohjelmana laulamme mm. snapsilauluja. Mari ostaa tarjoilut. Tilaisuus alkaa klo 18, hallitus paikalle klo 17.

13§ Rapujuhlat 1.10.
TYYn sauna on varattu. Tarvitsemme Unicalta tuoleja, Liina hoitaa. Käytämme hyväksi, vaikkakin rumaksi, havaittua Tyyma-astiastoa. Kysymme, saako Inna IKEAsta henkilökunta-alennusta ravuista. Odotamme paikalle 25-30 henkilöä. Anna etsii rapuveitset. Kilpailun aihetta mietimme vielä päämme puhki. Viestiä jäsenistölle lähetämme syyskuun toisella viikolla, jolloin tulee myös lista Kiveen.

14§ Myyjäiset
Liina on varannut myyjäisvuorot, 22.9. ja 2.11. Koska ensimmäinen päivä tulee nopeasti, infoamme ja pistämme listaa Kiveen heti. Tällä kertaa panostamme leipomuksiin. Anna haluaa leipoa, koska jauhot vanhenevat. Muitakin leipojia tarvitaan.

15§ Pilttiasiat
-kastajaiset: Emme muista päivää, joka on päätetty keväällä. Skandican rasti on tuomiokirkkopuistossa. Tuutoreiden pitäisi pistää Lissulle viestiä kannustusjoukoista. Jos heistä ei mitään kuulu, teemme viestin itse.
-haalarit: Tuutorit hoitavat.
-hallitusrekry: Mari Humalajoelle uusi viesti aiheesta. Annan tunteman piltin Arimon otamme syksyllä nakiksi, hän voi myös toimia kaksoisagenttina pilttien keskuudessa ja värvätä heitä kevääksi hallitukseen.

16§ Hallitus syksyllä 2010
Kalle muuttaa syksyllä Helsinkiin suorittamaan suurta isänmaallista tehtävää, joten ei voi jatkaa sihteerinä. Kulttuurivastaavana hän jatkaa. Mika on syksyllä Norssissa, mutta pitää molemmat tehtävänsä. Tarvitsisimme pilteistä kuitenkin lisää tapahtumavastaavia. Liinasta tulee vanhan tehtävänsä lisäksi myös ympäristövastaava, ja kysymme häntä myös sihteeriksi syksyn ajaksi.

17§ Träffetid
Edelleen tiistaisin 13.45-14.15 kafferummetissa, aika ja paikka ovat hyvät. Miksei silti kukaan käy träffetidillä? Emme tiedä. Pidämme kaikesta huolimatta tapaamisaikaa joka toinen viikko, alkaen 7.9. Ensimmäisellä träffetidillä päivystää Mika, Arimo tulee kahville.

18§ Muut esille tulevat asiat
-Kiven siivous pe 10.9. klo 12, varmistamme, että siivoushengetär Liinakin pääsee.
-Koulutuspoliittinen vastaavamme Anna on huolissaan: pohjoismaisten kielten opiskelijoilla ei ole nimettyjä opettajatuutoreita. Ehdotamme henkilökunnalle opettajatuutori-instituution perustamista. Olisi kiva, jos tuutoriopettajan kanssa asioita voisi hoitaa suomeksi.

19§ Seuraava kokous
Kokoustamme seuraavan kerran tiistaina 31.8. klo 18 Proffassa tai Bremerissä.

20§ Kokouksen päättäminen
Puheenjohtaja Mari Mäkilä päätti kokouksen klo 19.35.

_____________________________________		_________________________________
Mari Mäkilä							Kalle Keijonen
puheenjohtaja							sihteeri